Ľ. Mušková, poslankyňa: (2003-09-09):
Môj názor na predložený zákon je jednoznačne za neodporúčanie do druhého čítania. Dôvody, ktoré ma k tomuto presvedčeniu vedú sú nasledovné. Po prvé. Podrobne som monitorovala väčšinu médií v slovenskom jazyku hlásiacich sa k nezávislosti alebo propagujúcich vládnu politiku či opozičný názor. Nenašla som, žiaľ, žiaden článok alebo aspoň prezentovaný názor, ktorý by vznik tejto univerzity považoval za správny, žiaduci alebo nebodaj za potrebný. Výnimkou bola len relácia v STV na 2. programe, kde v relácii pre maďarských spoluobčanov so slovenskými titulkami univerzitu v Komárne obhajoval pán poslanec Sándor Albert. Dnes po prečítaní dôvodovej správy navrhovaného zákona už viem dôvod prečo. Garantom Pedagogickej fakulty UJS v Komárne je uvedený Sándor Albert, poslanec Národnej rady Slovenskej republiky. Po druhé. Spomínam si na televíznu reláciu SITO, kde univerzitu dosť nepresvedčivo alebo veľmi nepresvedčivo obhajoval minister školstva pán Martin Fronc. Kolega pán poslanec Dušan Čaplovič pánu ministrovi dvakrát položil otázku v zmysle, či on sám je toho názoru, že založenie univerzity je potrebné. Pán minister nešťastne dvakrát odpovedal, parafrázujem, že jeho úlohou je spraviť všetko, aby univerzita bola zriadená podľa platných zákonných noriem umožňujúcich vznik nových vysokých škôl. Pán minister, v relácii s vysokou sledovanosťou pred veľkou časťou slovenských občanov ste nepriamo priznali, že vznik tejto univerzity je aj proti vašej vôli, len plníte priania vašich koaličných partnerov. Po tretie. Vláda Slovenskej republiky nevie za päť rokov svojho vládnutia dostatočne zabezpečiť financovanie školstva a vedy. Sme predposlední v tabuľke krajín s najnižším výdavkom percent HDP na školstvo. Sme poslední vo výdavkoch na vedu a výskum. Vysoké školy netrpezlivo čakajú na medziročný nárast navýšenia rozpočtu 0,1 percenta HDP, aby mohli znížiť dlh vzniknutý za vlády predsedu vlády pána Dzurindu. Zastaraná laboratórna technika, zdevastované  študentské internáty, zanedbané budovy škôl asi vládu nezaujímajú, dáva prednosť radšej vzniku slabej univerzity za stovky miliónov slovenských korún, ktorá má byť lepidlom rozpadajúcej sa koalície. Po ďalšie mi dovoľte, aby som povedala pár slov k vlastnému návrhu zákona. Predkadateľ sa poučil z kritických pripomienok, ktoré som na tomto mieste vzniesla pri schvaľovaní programového vyhlásenia vlády. Tvrdila som, že založenie univerzity len pre študentov maďarskej národnosti je krokom protiústavným. Text zákona je písaný štandardným spôsobom, ktorý predpisuje zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov. Pod zámienkou neporušenia právneho systému Slovenskej republiky, ktorý umožňuje každému uchádzačovi o vysokoškolské štúdium študovať na vysokej škole za rovnakých zákonom stanovených podmienok bez rozdielu národnosti, viery, zmýšľania, iného postavenia, ďalej pozri čl. 12 ods. 2 Ústavy Slovenskej republiky, bol do § 2 zákona vsunutý aj vyučovací jazyk jazyk slovenský a aj iné jazyky, ktoré chce univerzita vyučovať. V osobitnej časti strana 8 návrhu zákona už predkladateľ zákona priznáva možnosť prijímať študentov aj iných než maďarskej národnosti na rozdiel od predchádzajúceho návrhu, o ktorom sa v programovom vyhlásení hovorilo. V celom materiáli sa však neuvádza, či podmienkou prijatia na štúdium je znalosť maďarského jazyka. Po podrobnom preštudovaní zákona a jeho dôvodovej časti jednoznačne vyplýva, že vysokoškolské stupne bakalársky aj magisterský sa nepredpokladá vyučovať na všetkých fakultách v inom jazyku než v jazyku maďarskom. V slovenskom jazyku budú prezentované len niektoré predmety za účelom oboznámenia študentov hovoriacich po maďarsky s terminológiou v štátnom jazyku. Tento môj názor jednoznačne potvrdzuje aj časť návrhu základné údaje o univerzite, kde personálne zabezpečenie hovorí, že na ekonomickej fakulte budú prevažnú výučbu zabezpečovať dlhé obdobie vysokoškolskí učitelia z Univerzity ekonómie a štátnej správy z Budapešti. Podobná situácia je aj na pedagogickej fakulte, kde sú garanti profesori z univerzít  Maďarskej  republiky. Teologická akadémia, ktorá sa chystá transformovať na reformovanú teologickú fakultu, má v pedagogickom zložení 80 percent učiteľov maďarskej národnosti. Je všeobecné známe, že Teologická akadémia sa už deväť rokov snaží získať akreditáciu, lebo je veľmi slabá bez finančného zabezpečenia a vedeckých výsledkov. Teologickú fakultu v Komárne už niekoľkokrát odmietla prijať do zväzku Univerzita Komenského v Bratislave. Pán minister, vyrušujete ma. Z. Martináková, podpredsedníčka NR SR: Pán minister zdravotníctva, predpokladám... Ďakujem pekne. Pani poslankyňa, môžete pokračovať.